המלחמה נגד דאעש

**המלחמה נגד המדינה האסלאמית (המכונה גם המלחמה נגד דאעש)** ; בערבית: **التدخل العسكري الدولي ضد تنظيم الدولة الإسلامية**; באנגלית: **War against the Islamic State**) היא מלחמה מתמשכת המתנהלת במזרח התיכון ובצפון אפריקה כנגד התרחבותה הטריטוריאלית של המדינה האסלאמית (דאעש). המלחמה החלה בתקופת מלחמת האזרחים בסוריה והמלחמה בעיראק ב-2014. באוגוסט 2014, ארצות הברית החלה להפציץ מוקדים של דאעש בעיראק. מאז, 13 מדינות הצטרפו ללחימה: איטליה, אוסטרליה, בלגיה, גרמניה, דנמרק, הולנד, הממלכה המאוחדת, טורקיה, ירדן, מרוקו, ניו זילנד, צרפת וקנדה.

לאחר הפיגועים של המדינה האסלאמית בפריז בנובמבר 2015, כוחות רוסיים תמכו צבאית בבשאר אל-אסד במלחמתם כנגד דאעש וכוחות גרמניים שלחו ספינות של הדויטשה מרינה למזרח התיכון. בסוף ספטמבר 2015, איראן, סוריה, עיראק ורוסיה הקימו את קואליציית איראן-סוריה-עיראק-רוסיה (בקיצור 4+1), קואליציה של מתנגדי דאעש ולתיאום פעולות צבאיות כנגד דאעש.

ב-2017, שטח השליטה של דאעש נקטן באופן משמעותי. היא איבדה את כלל השליטה שלה בעיראק, וב-9 בדצמבר 2017, עיראק הכריזה על ניצחון במלחמה נגד דאעש. עם זאת, הלחימה עדיין ממשיכה נכון לשנת 2025, ודאעש מפעיל רשת רחבה של לוחמים בניגריה, סומליה ומוזמביק.

## רקע
ב-4–5 בספטמבר 2014, ג'ון קרי, מזכיר המדינה ה-68 של ארצות הברית בממשלו של הנשיא ברק אובמה, הזמין את שרי המדינות של אוסטרליה, קנדה, דנמרק, צרפת, גרמניה, איטליה, טורקיה והממלכה המאוחדת לשיחה. בשיחות, קרי ניסה לשכנע את המדינות להילחם בדאעש צבאית ופינסית. בהמשך השנה, המדינות תמכו פיננסית בארגונים אנטי-דאעשים בעיראק ובסוריה, ואף הצניחו להם ציוד. בספטמבר 2014, חיל האוויר הסעודי וחיל האוויר הירדני החלו לתמוך בלחימה נגד דאעש ולהפציץ בסיסים של דאעש מהאוויר.

ב-7 באוגוסט 2014, נשיא ארצות הברית ברק אובמה אישר לתקוף מוקדים עיראקיים מהאוויר. למחרת, חיל האוויר האמריקאי פתח בתקיפות אוויריות כנגד לוחמי דאעש, ובריטניה וצרפת סייעו הומניטרית. ב-10 בספטמבר 2014, אובמה הכריז על הרחבת הנוכחות האמריקאית בסוריה.

ב-11 בספטמבר 2015, רוסיה החלה לשלוח חיילים רוסיים לסוריה על מנת לעזור למשטר הסורי להילחם כנגד דאעש. ב-17 בספטמבר, חיל האוויר הסורי הפציץ מוקדים של דאעש בעיר א-רקה, באמצעות אמצעי לחימה רוסיים.

## מוקדי לחימה
### אפגניסטן
לחימות רבות התרחשו כנגד דאעש באפגניסטן. באפגניסטן ארגון דאעש פעיל בשם מחוז ח'וראסאן של המדינה האסלאמית. הוא הוקם ב-2015 על ידי הנהגת המדינה האסלאמית. ההערכות הן כי מספר לוחמי דאעש באפגניסטן עומד על 1,000 עד 5,000. בינואר 2016, ברק אובמה נתן אישור לתקוף מספר מוקדים באפגניסטן. בין 90 ל-100 לוחמי דאעש נהרגו כתוצאה מתקיפות אוויריות אלו. באפריל 2016, ארצות הברית הרגה כ-1,979 חמושים חשודים, פצעה 736 ועצרה 965 אנשים באפגניסטן. ב-26 באוגוסט 2021, דאעש ביצעו את הפיגוע בנמל התעופה חאמיד כרזאי בו נרצחו 183 בני אדם ונהרגו 13 אנשי הכוחות המזוינים של ארצות הברית.

### מצרים
לוחמי דאעש פעלו במחוז סיני במצרים במהלך המהפכה במצרים תחת הארגון מחוז סיני של המדינה האסלאמית. ב־18 באוגוסט 2011 הארגון ביצע סדרה של פיגועי טרור בו 8 ישראלים נרצחו ו-20 נפצעו. הארגון הג'יאהדיסטי אנסאר בית אל-מקדס (ABM) ביצע פיגועים נגד מטרות מצריות בעבר.

### סוריה
ארצות הברית חימשה את הצבא הסורי החופשי בציוד צבאי, כסף ומודיעין על מנת שתילחם באנשי דאעש בסוריה. הקואליציה הלאומית הסורית של האופוזיציה והכוחות המהפכניים תמכה בהחלטה. במרץ 2015, הממלכה המאוחדת שלחה 75 אנשי צבא במטרה לאמן את המיליציות של הצבא הסורי החופשי. ב-2 בדצמבר 2015, רוב בפרלמנט של בריטניה הצביע בעד אישור תקיפות אוויריות בסוריה (397 מול 223). באותה השנה, גם גרמניה ורוסיה הצטרפו ללחימה כנגד דאעש באזור סוריה.

### עזה
ג'ונד אנסאר אללה, ארגון סלפי-ג'האדיסטי שפעל ברצועת עזה בין 2008 ל-2009, הודיע על הקמת אמירות אסלאמית בפלסטין. ב-14–15 באוגוסט 2009, בקרב רפיח של 2009, ממשלת החמאס דיכאה את הארגון והובילה להתפרקותו. ב-2012, שלטון החמאס התנגד באופן פומבי למשטרו של אסד, מה שהוביל לסכסוך פנימי בין דאעש לבין עקורים פלסטינים בדמשק וירמוך.

### עיראק
רוב הלחימה נגד דאעש התקיימה בעיראק. באוגוסט 2014, הצבא האמירקאי החל לתמוך צבאית בפשמרגה, הכוחות הצבאיים של כורדיסטן העיראקית. בהמשך השנה הפשמרגה וכוחות צבאיים כורדים נוספים ממדינות שכנות החלו במלחמה נגד המדינה האסלאמית בשטחי עיראק וסוריה.

## השלכות
המלחמה הובילה לעקירה של 3.3 מיליון אזרחים עיראקים ולמותם של כ-8,317–13,190 אזרחים בסוריה (על פי Airwars). למעלה מ-13,568 אזרחים עיראקים נרצחו בידי דאעש ולמעלה מ-5,939 אזרחים סורים נרצחו בידי דאעש. כ-83,000 לוחמי דאעש וכ-43,480 לוחמים מטעם מדינות המערב נהרגו בלחימה.

## הערות שוליים

קטגוריה:שנות ה-2010 בעיראק
קטגוריה:שנות ה-2010 בסוריה
קטגוריה:מלחמות עיראק
קטגוריה:מלחמות סוריה
קטגוריה:טרור אסלאמי
קטגוריה:המדינה האסלאמית